Brandstofpryse amptelik aangekondig: Motoriste gaan hoesFoto: Brett_Hondow/Pixabay.com Die prys van 95-oktaan petrol sal van Woensdag af vir die eerste keer ooit meer as R17 per liter in die binneland wees. Dit kom nadat die departement van energie aangekondig het dat 93-oktaan-petrol Woensdag met 99c per liter styg en 95-oktaan-petrol met R1 per liter styg. Diesel word R1,24 per liter duurder. Paraffien styg met R1,39 per liter en gas met R1,79 per kilogram. Volgens die departement het die gemiddelde pryse van petrol, diesel en paraffien gestyg tydens die tydperk onder hersiening. Die rand het ook verswak teen die Amerikaanse dollar. Motoriste in die binneland sal nou R17,08 moet opdok vir ŉ liter 95-oktaan-petrol. Aan die kus kos dit nou R16,49 per liter. Die groothandelprys van diesel styg tot R15,65 in die binneland en R15,16 aan die kus. Die Automobiel Assosiasie (AA) het vroeër gesê die ongekende brandstofverhogings vir Oktober sal katastrofies wees vir motoriste. “Dit is die grootste stygings in Suid-Afrika se geskiedenis. Die grootste oorsaak is die land se chaotiese ekonomiese beleid wat ons weerloos laat teen stygings in internasionale oliepryse.” Jeff Radebe, minister van energie, het aan die begin van die maand aangekondig die prys van petrol sal in September met 4,9c per liter styg. Dit was ŉ eenmalige subsidie en die eerste keer sedert 1990 dat die regering in die brandstofprys ingegryp het. Radebe het in sy verklaring gesê die regering sal die grootste deel van dié verhoging absorbeer. “Ondanks die feit dat die verhoging hoofsaaklik deur internasionale faktore veroorsaak word, het die departement besluit om vandeesmaand tydelik in te gryp. Dit is ŉ eenmalige tydelike ingryping om ŉ bietjie verligting vir motoriste te verseker.” Die 4,9c per liter sal aangewend word vir jaarlikse salarisaanpassings vir pompjoggies, kassiere en ander administratiewe personeel.